Greqi: Partneri i kryeministrit Tsipras, del nga koalicioni për shkak të Maqedonisë 
Zoti Tsipras përballet me votëbesim dhe ndoshta me zgjedhje të parakohëshme, pasi Panos Kammenos tërhoqi ministrat dhe ligjvënësit e tij, duke e lënë atë pa shumicë parlamentare. Marrëveshja për emrin me Maqedoninë, duhet të ratifikohet nga Greqia, që të hyjë në fuqi
Kryeministri grek, Alexis Tsipras po bën thirrje për një votëbesim për qeverinë e tij, pasi aleati i tij doli të dielën nga koalicioni qeveritar, në shenjë proteste ndaj marrëveshjes së Prespës me Maqedoninë për çështjen e emrit. Me largimin e tij nga koalicioni Panos Kammenos e ka lënë kryeministrin pa një shumicë parlamentare dhe shton gjasat për zgjedhje të parakohëshme. Ai dha dorëheqjen nga posti i Ministrit të Mbrojtjes dha tha se po i tërhiqte edhe gjashtë ministra të tjerë. Maqedonia miratoi të premten ndryshime kushtetuese që ia ndryshojnë emrin vendit në Maqedonia e Veriut, sipas marrëveshjes me Greqinë, që do të bënte të mundur hyrjen e Maqedonisë në NATO dhe Bashkimin Evropian. Por marrëveshja duhet të ratifikohet nga Greqia që të mund të hyjë në fuqi. Partia Syriza e zotit Tsipras ka 145 vende në parlamentin me 300 vende. Partia a zotit Kammenos, Grekët e Pavarur me shtatë ligjvënësit e saj, i bënte të mundur shumicën, partisë së kryeministrit. Zoti Kammenos i hoqi ligjvënësit nga koalicioni, duke thënë se çdo marrëveshje me fqinjin verior të Greqisë, që ka fjalën “Maqedoni” në emër, është e papranueshme, pasi “është e lidhur në mënyrë të pazgjidhshme me qytetërimin dhe kulturën greke”. Nëse zoti Tsipras e humb votëbesimin, Greqia do të mbajë zgjedhje të parakohëshme para tetorit kur ishin planifikuar. Sipas anketave, Syriza është 8-12 pikë prapa partisë konservatore Demokracia e Re. Kryetari i Parlamentit ka propozuar 16 janarin si datë për votëbesimin.